ועדת העבודה, הרווחה והבריאות, כנסת 23, פרוטוקול מספר 60, 2020-08-26 10:25

חיים כץ: במה שעשו אתמול, אנחנו רוצים לעשות רביזיה על סעיף 20ג(ד) שאומר מה, נעה?

נעה בן שבת: הסעיף הזה עוסק בסמכויות של המפקחים ובמקור דיברנו על זה שהם יפעלו בהתאם למדיניות פיקוח ואכיפה, כאמור בסעיף 28ב לחוק סמכויות מיוחדות.

נעה בן שבת: במקור הוא גם הפנה לעוד הוראות בתוך חוק סמכויות מיוחדות ולמעשה התברר שההפניה לסעיף 28 שאנחנו עשינו הייתה חלקית מדי כי דיברנו רק על מדיניות פיקוח ואכיפה.

נעה בן שבת: מה שיש בתוך סעיף 28ב זה כמה דברים.

נעה בן שבת: דבר ראשון, יש מדיניות פיקוח ואכיפה שקבועה בסעיף 28א, יש נושא שאותה מִנהלת היא מכשירה את כוח האדם ומדריכה אותו ומנחה ומתאמת בין הגורמים, שזה סעיף קטן (ב).

נעה בן שבת: בסעיף קטן (ג) יש גם הוראות שהיו במקור בהצעת החוק ובגלל הטעות בניסוח הם נפלו, זה נוגע לטיפול בפניות הציבור.

נעה בן שבת: יהיו פה גורמים מוסמכים ברשויות המקומיות וזה יהיה די מבוזר מבחינת הגורמים שיכולים לאכוף ורוצים שכולם יטפלו בפניות הציבור ויהיה איזה שהוא ריכוז גם של הדבר הזה.

נעה בן שבת: בסעיף קטן (ד) יש עוד עניין שנובע מהביזור שאומר שכל גורם שאוכף ימסור את המידע לגבי מספר כתבי האישום ומספר הקנסות המנהליים למִנהלת.

נעה בן שבת: אנחנו אתמול בדיון הכנסנו תיקון שאומר שהמִנהלת תעביר מידע לוועדה על מספר הקנסות המנהליים ועל כתבי האישום אחת לחודש, אבל אנחנו צריכים כמובן לעשות את השלב הראשוני שלמנהלת יהיה גם את כל המידע, לא רק המידע מתוך המשטרה, אלא גם המידע מתוך אותם גורמים אחרים שמנהלים את האכיפה.

נעה בן שבת: זה עניין אחד.

נעה בן שבת: יש שתי הבהרות שרציתי להבהיר לגבי החוק שעלו בהמשך לדיונים, לא עד כדי כך רביזיה.

נעה בן שבת: פה זה כן דורש רביזיה, הסעיף הזה.

חיים כץ: אז את ההבהרות תעשי בלי רביזיה.

חיים כץ: אנחנו נעשה רביזיה - - -

נעה בן שבת: רגע, אבל אולי תרשה לי רק - - -

חיים כץ: אני ארשה לך, אבל את הרביזיה נעשה רק על הסעיף הזה.

נעה בן שבת: כן, ככה היינו על סדר היום.

נעה בן שבת: יש לנו הבהרה נוספת.

נעה בן שבת: דובר אתמול על הפרסום שמשרד הבריאות מתכוון לעשות, משרד הבריאות מתכוון לעשות פרסום.

נעה בן שבת: אנחנו ראינו שבתוך הסעיף בתוך הצו יש סמכות לתת הנחיות לגבי עטיית מסכה מכוח סעיף 3ה לצו.

נעה בן שבת: אתם ביקשתם להבהיר משהו לגבי אותן הנחיות שניתנות?

חיים כץ: הם עכשיו עסוקים, הם לא מקשיבים לך.

אסתי ורהפטיג: אנחנו מקשיבים.

אסתי ורהפטיג: אנחנו בדיוק - - -

חיים כץ: טוב, תבהירי את ההבהרות.

אהוד קלינר: השאלה לגבי מי יכול שלא לחבוש מסכה על רקע רפואי, זאת השאלה?

נעה בן שבת: אני לא יודעת אם זה על רקע רפואי.

נעה בן שבת: אותו צו בידוד בית אומר, נותן לכם סמכות, נדמה לי ראש שירותי בריאות הציבור, סמכות לתת הנחיות ופטורים מעטיית מסכה ולא ברור מה זה, האם זה הנחיות לציבור, שאז באמת יש היגיון לפרסם אותן ואז היה מקום לעניין הזה, או שזה לא הנחיות כאלה.

נעה בן שבת: אלה פטורים פרטניים.

נעה בן שבת: לא ברור מתוך הסעיף על מה מדובר.

נעה בן שבת: ככל שזה דברים שהם באמת - - -

קריאה: היא אמרה אתמול, מדובר על ילדים למשל.

אסתי ורהפטיג: זה כתוב בצו עצמו אפילו, אבל יש בסעיף עצמו, כתוב שאדם שיש לו איזה שהיא מגבלה, או נפשית או בריאותית, שמונעת ממנו לשים מסכה, זה אחד מהחריגים שכתובים בצו לחובה וההנחיות מבהירות מי אלה אותם אנשים שיש להם מוגבלות רפואית, למשל אנשים - - -

אהוד קלינר: עם מחלות ריאה, עם כאלה דברים.

אהוד קלינר: מי שיש לו קושי נשימה או סיבה אחרת.

נעה בן שבת: גם ההנחיות האלה לציבור, למה ההנחיות האלה הן בעצם – זה הנחיה שהיא בתוך הצו, היא בדרגה כאילו שלישית והציבור בעצם לא יודע עליה.

נעה בן שבת: למה שהיא לא תהיה מפורסמת?

אהוד קלינר: אין בעיה לפרסם את זה.

נעה בן שבת: אין בעיה לפרסם.

נעה בן שבת: אוקיי, אז גם אלו יפורסמו.

נעה בן שבת: זו הבהרה אחת.

נעה בן שבת: הבהרה שנייה שרציתי לבקש, אנחנו מדברים פה על חובות של בידוד ושל דיווח ושל מסכה שהן חלות על כל אדם, אבל אני רוצה לברר אם מבחינתכם, לוודא שכך הדברים, שהפקודה חלה על כל אדם ואין פה דברים שהם לא נכנסים בגדר הפקודה, אין דברים שאי אפשר לפקח עליהם, אין מקומות בישראל שאין אפשרות לפקח עליהם.

אסתי ורהפטיג: שוב, כמו שאמרנו אתמול, איך שאנחנו רואים את זה, הפקודה חלה על כל אדם, אין פה איזה חריגה.

אסתי ורהפטיג: יש סעיף ספציפי שמדבר - - -

נעה בן שבת: אני שואלת כי בחוק סמכויות מיוחדות נאמר שזה חל על המדינה ויש מקומות שזה כן חל ומקומות של שירותי הביטחון זה לא חל.

אסתי ורהפטיג: לא, זה חובות אישיות על אנשים, אין פה החרגה.

אסתי ורהפטיג: לגבי מסכה יש סעיף ספציפי בצו שמדבר על זה שההוראות לא יחולו, וזה באמת בעניין מסכה, על כנסת ישראל, בתי משפט, בית הדין לעבודה ובתי דין דתיים.

נעה בן שבת: אבל זה מבחינת מי שאתם מחייבים, את מי אתם כן מחייבים ואת מי אתם לא מחייבים.

אסתי ורהפטיג: נכון.

נעה בן שבת: בסדר, אלה ההבהרות.

חיים כץ: ולכן לפי בקשת הייעוץ המשפטי צריך לעשות תיקונים במה שעבר אתמול בסעיף 20ג(ד) ולכן אני מבקש לעשות רביזיה על מה שהוחלט אתמול, רק על הסעיף הזה.

חיים כץ: מי בעד? ירים את ידו.

חיים כץ: תודה רבה.

חיים כץ: אושר.

חיים כץ: כולם פה אחד אישרו.

נעה בן שבת: לכן אנחנו מבקשים שבסעיף 20ג(ד) יהיה כתוב:

נעה בן שבת: סמכויות כאמור בסעיף זה יופעלו בהתאם למדיניות פיקוח ואכיפה כאמור בסעיף 28א לחוק סמכויות מיוחדות והוראות סעיפים 28ב(ב), (ג) ו-(ד)(1) ו-(2) -זאת אומרת לגבי הקנסות וכתבי האישום- לחוק האמור, יחולו בשינויים המחויבים לעניין העבירות והעבירות המנהליות על פי סעיפים 20א ו-20ב, כמובן על אותם גורמים מוסמכים שמדברים עליהם אותם סעיפים.

חיים כץ: זהו?

נעה בן שבת: כן.

חיים כץ: מי בעד אישור כל החוק, עם הסעיף כפי שאושר אתמול?

חיים כץ: ירים את ידו.

חיים כץ: בעד – 5

חיים כץ: נמנעים – אין

חיים כץ: תודה רבה, פה אחד, חמישה חברי כנסת.

חיים כץ: כל הכבוד.

חיים כץ: תודה רבה, הישיבה נעולה.